Diari Oficial de la Generalitat Valenciana


Sumari del DOGV 8284, del 30-04-2018 (2018/4255)

DECRET 52/2018, de 27 d'abril, pel qual s'aproven les bases i la convocatòria per a la concessió de subvencions directes al col·lectiu de persones en situació de desocupació, destinades a compensar despeses relacionades amb la protecció de la salut en 2018.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8284

Data del DOGV
:   30-04-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/4255


Data del document
:   27-04-2018

Organisme emissor
:   Conselleria de Sanitat Universal i Salut Pública

Tipus de document
:   Decret

Descriptors 

:   * Conselleria de Sanitat Universal i Salut Pública
    * ajuda pública

DECRET 52/2018, de 27 d'abril, pel qual s'aproven les bases i la convocatòria per a la concessió de subvencions directes al col·lectiu de persones en situació de desocupació, destinades a compensar despeses relacionades amb la protecció de la salut en 2018. [2018/4255]  
PREÀMBUL  
  
La Llei 14/1986, de 25 d'abril, general de sanitat (LGS), té com a objectiu primordial establir l'estructura i el funcionament del sistema sanitari públic en el model polític i territorial que deriva de la Constitució, per a permetre que es faça efectiu el dret a la protecció de la salut reconegut en aquesta.  
La LGS reconeix com a titulars del dret a la protecció de la salut i a l'atenció sanitària tots els espanyols i els ciutadans estrangers que tinguen establida la seua residència en el territori nacional. Per això, estableix que els poders públics orientaran les seues polítiques de despesa sanitària amb vista a corregir desigualtats sanitàries i garantir la igualtat d'accés als serveis sanitaris públics en tot el territori espanyol, segons que disposen els articles 9.2 i 158.1 de la Constitució.  
  
La Llei 16/2003, de 28 de maig, de cohesió i qualitat del Sistema Nacional de Salut, té com objecte el d'establir el marc legal per a les accions de coordinació i cooperació de les administracions públiques sanitàries, de manera que es garantisca l'equitat, la qualitat i la participació social en el Sistema Nacional de Salut, així com la col·laboració activa d'aquest en la reducció de les desigualtats en salut, destacant com a principis generals la prestació universal en igualtat i evitant especialment tota discriminació entre dones i homes; la coordinació i la cooperació de les administracions públiques sanitàries per a la superació de les desigualtats en salut; i la prestació d'una atenció integral a la salut, comprensiva tant de la seua promoció com de la prevenció de malalties, de l'assistència i de la rehabilitació, procurant un alt nivell de qualitat  
La prestació farmacèutica constitueix un element principal en l'atenció a la salut, que les diverses modificacions operades entorn de la Llei 29/2006, en l'actualitat Reial decret legislatiu 1/2015, de 24 de juliol, pel qual s'aprova el text refós de la Llei de garanties i ús racional dels medicaments i productes sanitaris, d'ara endavant TRLM, han anat configurant com una prestació universal.  
  
L'Organització Mundial de la Salut considera que l'adherència terapèutica deficient causa complicacions mèdiques i psicosocials de la malaltia, redueix la qualitat de vida del col·lectiu de pacients i malgasta els recursos d'atenció de salut. Aquestes conseqüències directes minven la capacitat dels sistemes d'assistència sanitària de tot el món per a assolir les metes de salut de la població. La falta d'adherència al tractament farmacològic no té únicament un vessant individual sinó que també en té un de col·lectiu, i per tant la converteix en un problema de salut pública de primer ordre.  
El Consell ha mamprés i desplegat la recuperació i ampliació de drets en matèria sanitària. Pel que fa a la prestació farmacèutica, ha aprovat subvencions directes destinades a compensar despeses relacionades amb la protecció de la salut durant els exercicis pressupostaris de 2016, 2017 i 2018. Els col·lectius de persones beneficiàries han sigut pensionistes amb rendes baixes, persones amb diversitat funcional i persones menors d'edat amb renda baixa, així com no registrades ni autoritzades a residir a Espanya.  
Aquestes subvencions al copagament farmacèutic i ortoprotètic han tingut un efecte positiu sobre l'adherència al tractament en la població subvencionada, en descendir tant el nombre de tractaments abandonats com el nombre de tractaments no iniciats. Això es constata amb els següents resultats en relació al període de gener a novembre de 2017:  
- En el col·lectiu de pensionistes amb rendes baixes, s'han abandonat un 39,5 % menys de tractaments que en el mateix període de 2015.  
- En el col·lectiu de persones amb diversitat funcional, s'han abandonat un 29,3 % menys de tractaments que en el mateix període de 2015.  
- En el col·lectiu de persones menors d'edat, el nombre de tractaments abandonats ha disminuït en un 12 % respecte al mateix període de 2016, en el període comprés entre l'entrada en vigor del decret i novembre de 2017.  
La Llei 22/2017, de 29 de desembre, de pressupostos de la Generalitat per a l'exercici 2018, amplia el pressupost per a combatre la pobresa farmacològica. El col·lectiu al qual s'amplia, mitjançant aquest decret està constituït per:  
1. Les persones que perceben la prestació per desocupació o se'ls ha esgotat aquesta prestació o perceben el subsidi per desocupació, sempre que tinguen un nivell d'ingressos inferior a una base liquidable de 18.000 euros anuals (règim d'aportació farmacèutica assignat TSI 003).  
  
2. Les persones adultes no registrades ni autoritzades a residir a Espanya, beneficiàries d'assistència sanitària en situacions especials, en els termes previstos en el Reial Decret llei 16/2012, pel qual es regula la condició de persona assegurada i assimilades en el Sistema Nacional de Salut.  
Aquest col·lectiu, que manté altes taxes de pobresa i exclusió (taxa AROPE), presenta les següents dades d'adherència, que requereixen accions proactives:  
- Persones a les quals se'ls ha esgotat la prestació per desocupació amb un TSI 003: 61.134 tractaments no iniciats o abandonats, amb una taxa de no-adherència del 13,04 %.  
- Persones que estan percebent la prestació per desocupació amb un TSI 003: 80.335 tractaments no iniciats o abandonats, amb una taxa de no-adherència del 12,92 %.  
- Persones que estan percebent el subsidi per desocupació amb un TSI 003: 103.254 tractaments no iniciats o abandonats, amb una taxa de no-adherència del 12,18 %.  
- Persones adultes no registrades ni autoritzades a residir a Espanya, beneficiàries d'assistència sanitària en situacions especials: 9.799 tractaments no iniciats o abandonats, amb una taxa de no-adherència del 21,60 %.  
La prestació farmacèutica d'aquest col·lectiu està subjecta a copagament. Aquest sistema d'aportació de les persones usuàries i beneficiàries en la prestació farmacèutica ambulatòria està recollit en l'article 102 del TRLM.  
Per tant, les persones beneficiàries de la present subvenció es troben en una situació real de necessitat, i aquesta situació econòmica afavoreix el no-inici de tractaments farmacològics prescrits per personal facultatiu i també d'abandó d'aquells.  
És per tant, un risc inassumible mantindre col·lectius desfavorits, mereixedors d'especial empara constitucional, lluny del gaudi efectiu del dret a la prestació farmacèutica, ja que no hi ha possibilitat del gaudi parcial d'aquest dret a través de la seua mera enunciació formal. És a dir, sense accés als medicaments i als productes sanitaris de manera que tot pacient els reba i els utilitze de forma adequada a les seues necessitats clíniques i en les dosis precises segons els seus requeriments individuals, durant el període de temps adequat i amb la informació necessària per a fer-ne un ús correcte, no està garantit l'accés a la prestació farmacèutica i, per tant, es compromet el dret a la salut i a l'assistència sanitària recollit en l'article 43 i concordants de la Constitució.  
  
Aquesta situació justifica l'adopció de mesures que eliminen els obstacles en l'accés al tractament mèdic i al restabliment de la salut. El mecanisme, la subvenció, ha permés millorar la taxa d'abandó dels tractaments en els col·lectius que actualment són subvencionats i garantir el tractament i restabliment de la salut a través de la prestació farmacèutica, eliminant els obstacles econòmics que el sistema d'aportació representa per a determinats col·lectius.  
La falta d'adherència als tractaments prescrits, i la conseqüent conveniència d'assegurar la disminució dels percentatges d'abandó o de falta d'inici dels tractaments prescrits, sense fer-ho dependre d'un lent procés de pública concurrència, que en molts casos es pot frustrar, a més, per la falta d'iniciativa en pacients que sol·liciten la subvenció, fan dificultós un procés de convocatòria pública, la qual cosa justifica, juntament amb les raons d'interés públic sanitari abans al·ludides, acudir al procediment de concessió directa mitjançant decret, d'acord amb les previsions legals ja referides. Per a accedir a la subvenció, les persones destinatàries han de tindre les condicions establides en el mateix decret, en concret les esmentades en l'article 3.  
  
La Llei 1/2015, de 6 de febrer, de la Generalitat, d'hisenda pública, del sector instrumental i subvencions, preveu en l'article 168.1.C la concessió directa, amb caràcter excepcional, de subvencions en casos en què s'acrediten raons d'interés públic, social o econòmic o humanitari, degudament justificades que dificulten la seua convocatòria pública.  
  
En termes semblants es pronuncia la Llei 38/2003, de 17 de novembre, general de subvencions i el Reial decret 887/2006, de 21 de juliol, pel qual s'aprova el Reglament de la Llei 38/2003, respecte del citat règim excepcional d'adjudicació directa, que no se subjecta als principis de publicitat i concurrència ni al procediment de concurrència competitiva.  
Les subvencions que es concedisquen d'acord amb les bases generals d'aquest decret, no cal que siguen notificades a la Comissió Europea, perquè no reuneixen tots els requisits de l'apartat 1 de l'article 107 del Tractat de Funcionament de la Unió Europea, ja que van dirigides a persones que no exerceixen activitat econòmica.  
Per això, i en virtut de les facultats que em confereix l'article 28.c de la Llei 5/1983, de 30 de desembre, del Consell de la Generalitat, a proposta de la consellera de Sanitat Universal i Salut Pública, prèvia deliberació del Consell, en la reunió de 27 d'abril de 2018,  
  
  
DECRETE  
  
Article 1. Objecte de la convocatòria, àmbit d'aplicació i règim jurídic  
1. El present decret té com a objecte aprovar la bases reguladores i la convocatòria per a la concessió de les subvencions directes d'interés sociosanitari destinades a facilitar l'adherència als tractaments mèdics prescrits per personal del Sistema Sanitari Públic, que estiguen subjectes a finançament públic, corresponents al període de l'exercici 2018.  
  
2. Les subvencions s'aplicaran en l'àmbit territorial de la Comunitat Valenciana a qui tinga la condició de persona beneficiària, segons el present decret.  
3. D'acord amb l'article 168.1.C de la Llei 1/2015, de 6 de febrer, de la Generalitat, per les raons d'interés públic, social, econòmic i humanitari, acreditades en aquest decret, les subvencions que en són objecte, tenen caràcter excepcional, per la qual cosa es concediran de forma directa a les persones beneficiàries.  
4. Per a tot el que no preveu aquest decret s'aplica el que estableixen la Llei 1/2015, de 6 de febrer, de la Generalitat, i els preceptes declarats bàsics de la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei general de subvencions.  
5. Respecte al procediment administratiu, s'aplica la Llei 39/2015, d'1 d'octubre, del procediment administratiu comú de les administracions públiques.  
  
Article 2. Finançament  
Les subvencions es concediran amb càrrec als pressupostos de la Generalitat per al 2018, secció 10, servei 02.92, programa pressupostari 412.25, capítol IV, línia pressupostària T0438000, amb import total màxim de 92.658.507 euros, i la procedència i quantia dels fons són propis de la Generalitat.  
  
Article 3. Persones beneficiàries  
1. Seran beneficiàries de les subvencions objecte de regulació d'aquest decret, les persones que complisquen els següents requisits:  
a) Ostentar la condició de persona assegurada del Sistema Nacional de Salut (SNS) i disposar de targeta sanitària individual expedida per la Conselleria de Sanitat Universal i Salut Pública o bé ser persones adultes no registrades ni autoritzades a residir a Espanya, beneficiàries d'assistència sanitària en situacions especials, en els termes previstos en el Reial Decret llei 16/2012, pel qual es regula la condició de persones assegurades i assimilades en el Sistema Nacional de Salut.  
b) Tindre un nivell d'ingressos inferior a una base liquidable de 18.000 euros anuals i tindre un règim d'aportació farmacèutica assignat TSI 003.  
c) Tindre una de les següents modalitats d'acreditació sanitària: esgotada prestació per desocupació (codi d'acreditació F-SS-20) o percebre prestació per desocupació (codi d'acreditació F-SS-23) o percebre subsidi per desocupació (codi d'acreditació F-SS-24) o ser persona beneficiària d'assistència sanitària en situacions especials, en els termes previstos en el Reial Decret llei 16/2012, pel qual es regula la condició de persones assegurades i assimilades en el Sistema Nacional de Salut (SCS34 o SCS35).  
d) Ser resident a la Comunitat Valenciana.  
2. No podran ser beneficiàries d'aquestes subvencions les persones en les quals concórrega alguna de les circumstàncies previstes en l'apartat 2 de l'article 13 de la Llei 38/2003, de 17 de novembre, general de subvencions, a excepció del requisit previst en la lletra e, donada la naturalesa d'aquestes subvencions.  
  
Article 4. Despeses subvencionables  
Es consideren despeses subvencionables les quantitats abonades per tractaments farmacològics subjectes a finançament públic, prescrits pel personal mèdic del Sistema Sanitari Públic a les persones beneficiàries del present decret i adquirits en establiments autoritzats de la Comunitat Valenciana, en l'exercici 2018.  
  
Article 5. Procediment  
1. La tramitació de l'expedient es realitzarà d'ofici per la Conselleria de Sanitat Universal i Salut Pública, i pot sol·licitar, en aquest procediment, el seu reconeixement com a beneficiària la persona interessada mitjançant el model de sol·licitud normalitzat que es troba disponible en la seu electrònica o portal institucional de la Generalitat en internet, https://sede.gva.es, en la pàgina web de la conselleria amb competències en matèria de sanitat, www.san.gva.es, i en la guia PROP de la Generalitat www.prop.gva.es, per si mateixes o a través de qui els represente legalment, acompanyat de la següent documentació:  
a) Fotocòpia acarada del document d'identificació de la persona sol·licitant. En cas de menors emancipats, la certificació de la inscripció en el registre civil.  
b) Model de domiciliació bancària, segons model normalitzat que es troba disponible en la seu electrònica o portal institucional de la Generalitat en internet, https://sede.gva.es, en la pàgina web de la conselleria amb competències en matèria de sanitat, www.san.gva.es, i en la guia PROP de la Generalitat www.prop.gva.es, llevat que el compte bancari estiguera d'alta en la Generalitat.  
c) En el cas que la sol·licitud siga de reintegrament de despeses, documentació de les despeses corresponents als tractaments farmacològics subjectes a finançament públic, prescrits pel personal mèdic del Sistema Sanitari Públic a les persones beneficiàries del present decret.  
  
2. La sol·licitud contindrà declaració responsable de la persona que ho sol·licita que no es troba afectada per les prohibicions per a obtindre la condició de beneficiària, assenyalades en l'article 13 de Llei 38/2003, de 17 de novembre, general de subvencions.  
3. Les sol·licituds es presentaran en el centre de salut on estiga adscrita la persona interessada i, si no hi ha aquesta adscripció, es presentarà en els serveis territorials de la Conselleria de Sanitat Universal i Salut Pública, situats a Alacant (c/ Girona, 26. 03524), Castelló de la Plana (c/ Hort dels Corders, 12. 12985) i València (Gran Via Ferran el Catòlic, 74. 46305). Sense perjudici que s'hi use qualsevol altra de les formes previstes en l'article 38.4 de la Llei 30/199, de 26 de novembre, de règim jurídic de les administracions públiques i del procediment administratiu comú, en relació amb la disposició derogatòria única 2.g de la Llei 39/2015, d'1 d'octubre, del procediment administratiu comú de les administracions públiques.  
4. En cas d'enviament per correu certificat, la presentació de la sol·licitud en l'oficina de correus corresponent, haurà de fer-se en sobre obert, a fi que l'exemplar destinat a la Conselleria de Sanitat Universal i Salut Pública siga datat i segellat abans de ser certificat. En cas que la sol·licitud no estiga datada i segellada per l'oficina de Correus corresponent, s'entendrà com a data vàlida de presentació aquella que aparega en l'entrada de registre de la Conselleria de Sanitat Universal i Salut Pública.  
5. El termini de presentació de les sol·licituds serà des de la data d'entrada en vigor del present decret fins al 31 de desembre de 2018.  
6. No obstant això, els òrgans administratius de la Conselleria de Sanitat Universal i Salut Pública, podran identificar d'ofici, en funció dels registres que estiguen en poder de l'administració, qui es beneficie d'aquestes subvencions i la realització de la despesa objecte de subvenció, supòsit en què no es necessitarà cap sol·licitud expressa per a ser reconeguda com a persona beneficiària en el procediment de concessió de les subvencions.  
7. Els qui desitgen renunciar a la subvenció objecte d'aquest decret, hauran d'emplenar el model normalitzat de renúncia que es troba disponible en la seu electrònica o portal institucional de la Generalitat en internet, https://sede.gva.es, en la pàgina web de la conselleria amb competències en matèria de sanitat, www.san.gva.es, i en la guia PROP de la Generalitat www.prop.gva.es, i presentaran aquest escrit en qualsevol de les formes assenyalades en el punt 3 d'aquest article.  
  
Article 6. Resolució i notificació del procediment  
1. En el cas de sol·licitud per a la inclusió com a persona beneficiària en el procediment de concessió de les subvencions, la resolució i, si escau, la denegació d'aquesta condició, s'atribueix segons el que preveu l'article 168.1.C, subapartat i de la Llei 1/2015, de 6 de febrer, de la Generalitat, a la persona titular de la gerència del departament de salut al qual està adscrita la persona beneficiària, i en el cas dels departaments gestionats en règim de concessió administrativa a la persona titular del comissionat, prèvia proposta de l'òrgan gestor del centre de salut al qual corresponga l'adscripció de la persona interessada.  
  
2. El termini màxim per a tramitar, resoldre i notificar aquests expedients serà de tres mesos, comptador des de la data de presentació de la sol·licitud.  
3. Si transcorre el termini i no hi ha hagut cap resolució, s'entendrà desestimada la sol·licitud de concessió de la subvenció, de conformitat amb l'article 25 de la Llei 39/2015, d'1 d'octubre, del procediment administratiu comú de les administracions públiques.  
  
4. La concessió i, si escau, la denegació de la condició de persona beneficiària i perceptora de la subvenció, en el cas d'identificació d'ofici de ser beneficiària, s'atribueix segons que preveu l'article 168.1.C, subapartat i de la Llei 1/2015, de 6 de febrer, de la Generalitat, a la Secretaria Autonòmica de Salut Pública i del Sistema Sanitari Públic.  
  
5. En aquests casos la notificació s'efectuarà mitjançant publicació de la resolució en la pàgina web de la Conselleria de Sanitat Universal i Salut Pública, www.san.gva.es, i en els diferents centres de salut. Així mateix, aquesta notificació serà posada en el seu coneixement a través del seu full de tractaments vigents.  
  
Article 7. Recursos  
1. Contra la resolució que es dicte en els casos d'identificació de la persona beneficiària a instàncies de part, que no esgota la via administrativa, podrà interposar-se un recurs d'alçada davant la Secretaria Autonòmica de Salut Pública i del Sistema Sanitari Públic, en la forma i terminis establida en els articles 121 i següents de la Llei 39/2015, d'1 d'octubre.  
2. Contra la resolució que es dicte en els casos d'identificació d'ofici de la persona beneficiària, que no esgota la via administrativa, podrà interposar-se un recurs d'alçada davant la consellera de Sanitat Universal i Salut Pública, en la forma i terminis establida en els articles 121 i següents de la Llei 39/2015, d'1 d'octubre.  
  
Article 8. Forma de pagament i justificació  
1. S'estableixen dos procediments de pagament de les subvencions: l'abonament directe a l'entitat col·laboradora titular de l'establiment autoritzat o el reemborsament a la persona beneficiària.  
2. La Conselleria de Sanitat Universal i Salut Pública acordarà amb les entitats col·laboradores el procediment per a efectuar l'abonament directe, que s'instrumentarà a través d'un conveni de col·laboració.  
3. El pagament de la subvenció a la persona beneficiària en els procediments de reemborsament s'efectuarà mitjançant justificació de l'import satisfet en concepte de tractaments farmacològics, tot això de conformitat amb l'article 171 de la Llei 1/2015, de 6 de febrer, de la Generalitat.  
4. Respecte a la justificació de la despesa, de conformitat amb l'article 169 de la Llei 1/2015, de 6 de febrer, de la Generalitat, s'efectuarà de la manera següent:  
a) En el cas de reconeixement de la condició de persona beneficiària, la justificació de la despesa es realitzarà mitjançant l'aportació per aquesta dels corresponents fulls de tractament i de les factures de la despesa efectuada.  
b) En el cas d'identificació de la persona beneficiària d'ofici per l'administració, la justificació de la despesa consistirà en les corresponents factures presentades pels establiments autoritzats pels tractaments dispensats amb la periodicitat que s'establisca en el conveni de col·laboració previst en l'apartat 2 d'aquest article.  
  
  
DISPOSICIONS FINALS  
  
Primera. Entrada en vigor  
Aquest decret tindrà efectes des de l'endemà de la publicació en el Diari Oficial de la Generalitat Valenciana.  
  
Segona. Recursos  
D'acord amb l'article 168.1.C de la Llei 1/2015, de 6 de febrer, de la Generalitat, aquest decret no té consideració de disposició de caràcter general.  
  
Contra les bases regulades per aquest decret, que posen fi a la via administrativa, es pot interposar un recurs contenciós administratiu en el termini de dos mesos, comptador des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
  
València, 27 d'abril de 2018  
  
El president de la Generalitat,  
XIMO PUIG I FERRER  
  
La consellera de Sanitat Universal i Salut Pública,  
CARMEN MONTÓN GIMÉNEZ